## УНИВЕРЗИТЕТ У НОВОМ САДУ ОБРАЗАЦ - 1

## ФИЛОЗОФСКИ ФАКУЛТЕТ

# ПРИЈАВА ДОКТОРСКЕ ДИСЕРТАЦИЈЕ

|  |
| --- |
| 1. Име и презиме кандидата: Стефан Жарић   Контакт адреса: ЈНА 46 25230 Кула  Број телефона: 0604608255  Број индекса: 400009/2020 |
| 1. Предлог наслова докторске дисертације (на српском и енглеском језику): ***Иконографија и семиотика одевања и моде драмских јунакиња у великим трагедијама Вилијама Шекспира/Iconography and Semiotics of Dramatic Heroines’ Clothing and Fashion in William Shakespeare’s Great Tragedies*** |
| 1. Научна област: Наука о књижевности   Ужа научна област којој припада тема дисертације: Англистика |
| 1. Предлог ментора   Име и презиме: Владислава Гордић Петковић  Институција у којој је запослен: Филозофски факултет Нови Сад  Звање: Редовни професор  Ужа научна област за коју је наставник односно научни радник изабран у звање: Англистика  Датум избора у звање: 24.10.2008. |
| 1. Образложење теме докторске дисертације (до 10000 карактера куцаног текста са размацима):   Дисертација *Иконографија и семиотика одевања и моде драмских јунакиња у великим трагедијама Вилијама Шекспира* анализира визуелне и значењске аспекте историје женске моде у Западној Европи од праисторије до ренесансе и раног новог који конструишу драмске јунакиње и језик моде у *Краљу Лиру*, *Магбету*, *Хамлету* и *Отелу*, те кроз које се реконструише историјски аутентична модна иконографија драмских јунакиња у великим трагедијама.  Како су, са становишта материјалне културе, жене у конкретним историјско-модним оквирима великих трагедија биле чешће од мушкараца у контакту са предметима материјалне културе (укључујући и одевне предмете) али су поседовале мањи број истих, одевање и мода драмских јунакиња у великим трагедијама се као облик интертекстуалности значењски и визуелно интензивира. Таква визуелна комплексност написаног одевног предмета која произилази из историјски и друштвено јасно дефинисаних стварних одевних предмета карактерише и драмске јунакиње великих трагедија: Леди Магбет и Гертруду као краљице, Корделију, Гонерилу и Регану као ћерке краља, Дездемону и Офелију као ћерке високих званичника и Бјанку као куртизану.  Визуелност и модност Шексприових драмских јунакиња великих трагедија и њихових иконографских аспеката коју Владислава Гордић Петковић предлаже кроз концепт ‘визуелног Шекспира’(2007) дисертација региструје као (нова) значења (старог) текста кроз актуелан методолошки језик студија моде, истовремено приближавајући спрску шекспирологију тенденцијиама савремене светске шекспирологије. Визуелног, односно ’модног Шекспира’, дакле, као што докторска дисертација *Иконографија и семиотика одевања и моде* *драмских јунакиња у великим трагедијама Вилијама Шекспира* настоји да покаже, можемо читати и интерпретирати и у изворном тексту, што ће поглавља овог истраживања и демонстрирати, а не само као ’нуспојаву’ његових медијских (костимографских) транспозиција у позоришту и филму.  Као основ иконографског и семиотичког проучавања одевања и моде драмских јунакиња у великим трагедијама, дисертација разликује три облика појавности моде и њихове структуре према семиотичару Ролану Барту (Roland Barthes) као **стварни одевни предмет** (fr. *vetement reel*, eng. *real clothing*; технолошка / производна структура моде), **сликовни одевни предмет** (*vetement image*, *image clothing*; иконичка / ликовна / визуелна структура моде) и **написани одевни предмет** (*vetement ecrit*, *written clothing*; вербална / текстуална структура моде). Барт тврди да „прелазећи на писмено општење, мода постаје независан културни објект са оригиналном структуром чијим друштвеним функцијама се придружују функције својствене читавој књижевности...и преко језика који узима на себе, мода постаје прича“ (Barthes, 1974).  У складу са Бартовом терминологијом, дисертација сагледава моду драмских јунакиња великих трагедија као књижевно-уметнички објект који настаје превођењем стварног одевног предмета из историјских датости одевања и моде из времена и места радње трагедија у написани одевни предмет, односно одевање у драми. Истраживање ће нагласити ликовност и материјалност Шекспирових великих трагедија, фокусирајући се на елементе визуелне и материјалне културе моде и одевања у њима, те на њихову комуникацију са историјом моде/уметности унутар и изван њих. Дисертација неће инвентарисати песничке слике одевања, већ ће изоловати одевање и моду драмских јунакиња иконографски и семиотички у односу на стварни одевни предмет из историје моде. На основу тога предлажемо нови написани одевни предмет као аутентичан облик визуелизације драмских јунакиња великих трагедија у књижевности и уметности као вид интертекстуалности.  Полазећи од књижевног текста, тема настоји да региструје конкретне облике и предмете историје моде, уско смештајући сваку од трагедија у прецизан просторно-временски модни и одевни оквир као вид етнографског локалитета са специфичним модним датостима и законитостима које обликују драмске јунакиње. Као таква, тема докторске дисертације подразумева истраживање система моде и културе одевања Келта у предхришћанској Британији бронзаног и гвозденог доба у *Краљу Лиру*; високог средњег века у Шкотској у *Магбету*; касног средњег века у Данској и северозападној Европи, појаве изражених модних родних разлика и рађања модерне модне индивидуалности у раном новом веку у *Хамлету*; и моде раног новог века и ренесансе у Италији и југозападној Европи, појаве модних медија и рађање Венеције као модне престонице, парадигме модерности и антиципације модерне моде у *Отелу*.  Посматрани дијахронијски, одевни оквири Шекспирових великих трагедија приказују историјски развитак моде у различитим периодима у Западној Европи (Енглеска, Шкотска, Данска и Италија) и хронолошку условљеност разлика и промена између стадијума историје одевања и моде. У том смислу, историја моде исписује драмске јунакиње великих трагедија, исто колико оне исписују историју моде, омогућавајући читање великих трагедија као наратива историје моде, јер би управо драмске јунакиње у историји моде биле сведокиње и носитељке модних промена. Тема ће, стога, структуирати модно обликовање драмских јунакиња визуелно и значењски према хронологији историје моде, показујући условљеност развитка Шекспирових књижевних јунакиња развитком одевања и моде. |
| 5.1. Дефинисање и опис предмета (проблема) истраживања са прегледом владајућих ставова и схватања у литератури у подручју истраживања и позивањем на литературу која је консултована:  Кроз проучавање моде у књижевности, докторска дисертација *Иконографија и семиотика одевања и моде драмских јунакиња у великим трагедијама Вилијама Шекспира* замишљена је као процес који професорка студија моде Сузан Кајзер у књизи *Мода и студије културе* (Susan Kaiser, *Fashion and Cultural Studies*, 2012*)* назива ’разоквиривање’(*unframing*). Разоквиривањем се преиспитују и померају фиксирани визуелни (иконографски) и значењски (семиотички) оквири Шекспирових драмских јунакиња у *Краљу Лиру*, *Магбету*, *Хамлету* и *Отелу* и отварају нова поља њиховог деловања. За разлику од до сада ексцесивно истражених елизабетинских костимографских конвенција и сценских репрезентација, предмет истраживања биће одевање и мода драмских јунакиња у тексту великих трагедија на плану све три структуре моде Ролана Барта у односу на историју женске моде на Западу од праисторије до раног новог века и ренесансе, те начина на који мода семиотички и иконографски обликује драмске јунакиње у књижевном делу.  На плану шекспиролошке литературе усмерене на моду и одевање, истраживање ће се ослонити на студије које тематизују историју моде и визуелну и материјалну културу одевања у Шекспировим драмама, између осталих: *Шекспир и материјална култура* Катерине Ричардсон (Catherine Richardson, *Shakespeare & Material Culture,* 2011); *Костимографија шекспировске позорнице: Визуелни кодови репрезентације у позоришту и култури раног новог века* Роберта Лублина (Robert Lublin, *Costuming the Shakespearean Stage: Visual Codes of Representation in Early Modern Theatre and Culture*, 2011; 2016); и *Мода у време Вилијама Шекспира* Саре Џејн Даунинг (Sarah Jane Downing, *Fashion in the Time of William Shakespeare*, 2017) са којом се слажемо да „мода и костим денотирају Шекспирове ликове, стварају драмске ефекте и у појединим комадима служе и као заплет приче“ (Downing, 2017).  У складу са литературом из теорије моде, одевање и моду драмских јунакиња у великим трагедијама разумемо културну метафору тела и материјал којим исписујемо и исцртавамо представе о телу у наше културне контексте (Wilson, 1992); друштвени процес колективне и индивидуалне стилске нарације (Riello & McNeil, 2010); стилску артикулацију и ’самонарацију’(*self-telling*) сопства кроз асемблаж одевних предмета и модних додатака (Tulloch, 2010); и културолошку и естетску конструкцију идентитета путем одевних предмета и модних додатака (Жарић, 2021). Парафразирајући *Царство пролазног* Жила Липовецког (Gilles Lipovetsky, 1992), мода се не фиксира као онтолошки и друштвено мање вредна област, недостојна проблемског проучавања и појмовног приступа већ јој приступамо као културном и естетском објекту вредном научне пажње.  Ослањајући се на ове дефиниције моде, одевање и моду драмских јунакиња дефинишемо као језички, социокултурни, естетски и значењски систем у ком се мода јавља као историјска и историографска чињеница, визуелни и материјални документ, језички образац и значењска јединица која модно обликује драмске јунакиње и којом се оне модно самообликују (Greenblatt). Теоријски оквир предмета истраживања базираће се стога на приступима моди према класификацијама Кристофера Бруара (Christopher Breward, 1998) и Кели Олсон (Kelly Olson, 2021) који ће бити примењени на велике трагедије:  **Историјски приступ**: подразумева историју моде и текстила која разматра формална својства одеће и друштвену историју која моду лоцира у њен друштвени контекст;  **Културолошки приступ**: подразумева културну историју моде и социокултурне теорије;  **Комуникацијски приступ** и **текстуална анализа**: обухватају семиотику (која разматра одевање као систем знакова и примењује семиотичке и лингвистичке моделе у тумачењу одевних предмета и начина на који они производе и изводе тело као друштвени перформанс) и историју уметности и студије визуелне културе;  **Родни** и **политичко-идентитетски** **приступ**: укључује анализу рода, сексуалности и расе кроз феминистичке и квир студије, студије маскулинитета као и психолошке приступе.  Ова четири приступа подразумеваће критичку анализу историјских, социокултурних и антрополошких, семиотичких и језичких, визуелних, родних и психолошких аспеката одевања и моде драмских јунакиња из домена историје и теорије моде. Практични апарат музеологије моде односно приступ артефакту (object-based research) биће ангажован до одређене мере, кроз контекстуализовање релевантне модне, текстилне, историјско-уметничке и текстуалне музејске грађе у оквире саме дисертације. |
| 5.2. Образложење о потребама научног истраживања:  Потреба за истраживањем *Иконографија и семиотика одевања и моде драмских јунакиња у великим трагедијама Вилијама Шекспира* уједно је и потреба за, с једне стране осавремењивањем српске шекспирологије, а с друге, за афирмацијом академског дискурса студија моде као научне дисцпилине. Уважавајући значајне научне доприносе које је остварила досадашања шекспиролошка литература у домаћој науци о књижевности, истраживање које се бави историјски аутентичном реконструкцијом моде и одевања у Шекспировим драмама јавља се као могућност ширења теоријско-методолошких приступа у тумачењу Шекспировог опуса.  Када се сагледа корпус шекспиролошке литературе у националној филологији, увиђа се потреба за истраживањем које би нагласило значај моде, одевања и костима у Шекспировим драмским остварењима, узимајући у обзир да су костими и одећа били највреднији сегменти инвентара елизабетинских позоришта у Енглеској раног новог века. Осим спорадичног тумачења одевања на нивоу симбола или песничке слике, одевање и мода су у досадашњим шекспиролошким истраживањима у Србији готово увек скрајнути и игнорисани. Тиме се, парадоксално, стиче утисак да упркос активном ангажовању елемената материјалне и визуелне културе одевања и моде од стране самог Шекспира, одевни предмети и њихове материјалне, историјске и естетске датости нису релевантна тема и алат шекспиролошке анализе и интерпретације. Стога је потреба за истраживањем које би предложило такве датости и њихов значај у конструкцији драмских јунакиња и светова великих трагедија уједно и валидан допринос српској шекспиролошкој мисли.  Како су, у превасходно англоамеричкој шекспирологији, Шекспирове велике трагедије и њихове драмске јунакиње у великој мери тумачене костимолошки у складу са елизабетинским сценским и костимографским конвенцијама, а у мањој са становишта историје моде у самим трагедијама, јавља се потреба за истраживањем које би и на националном и међународном плану отворило и растумачило питање историје моде у *Краљу Лиру*, *Магбету*, *Хамлету* и *Отелу*. Као таква, потреба за истраживањем произилази из чињенице да је карактеризацији, интерпретацији и визуелизацији Шекспирових јунака и јунакиња у великим трагедијама готово немогуће приступити без макар минималног осврта на одевне предмете попут Лирове круне, Магбетовог огртача, Офелијине беле хаљине, Хамлетове црнине или Отелове марамице. Истраживање, у том смислу, постаје могући алат будућих културно-материјалних и визуелних читања Шекспира, попуњавајући до сада неиспуњен простор у српској и светској шекспирологији. |
| 5.3. Циљ истраживања са нагласком на резултате који се очекују:  Истраживање има за циљ да реконструише и структуира историјски прецизну и аутентичну модну иконографију драмских јунакиња у Шекспировим великим трагедијама, те постави координате материјалне и визуелне културе моде и одевања којима су драмске јунакиње обликоване у тексту трагедија. Детаљним разматрањем околности и датости историје моде из просторно-временских оквира у које су трагедије смештене, истраживање тежи да предложи нову слику Шекспирове драмске јунакиње утемељену на фактографији историје моде, те да такву слику раздвоји од произвољних визуелних представа драмских јунакиња које одевање неретко своде психонаналитички обојену симболичку слику.  У ужем смислу, у складу са предметом и циљем истраживања, први од два примарна очекивана резултата јесте комплетирање аутентичне модне иконографије, односно модних портрета драмских јунакиња у свету *Краља Лира*, *Магбета*, *Хамлета* и *Отела* базираних на значењским и визуелним аспектима историје моде. На микроплану, односно на плану сваке од четири трагедије, примарни резултат огледа се у засебном конструисању модности драмских јунакиња: Корделије, Гонериле и регане као Келткиња из бронзаног и гвозденог доба, Леди Магбет као Шкоткиње из 11. века, Офелије и Гертруде као Данкиња из 14. и 15. века, и Дездемоне, Емилије и Бјанке као Венецијанки у 16. веку.  Други очекивани резултат јесте уважавање значаја одевања и моде за конструкцију Шекспирове драмске јунакиње у тексту трагедија, односно примене студија историје, теорије и музеологије моде као валидног алата у тумачењу књижевног дела. Стога очекујемо да ће резултати истраживања такође генерисати приступ Шекспировој јунакињи, трагедији, те опусу уопште, који није искључиво и нужно базиран на уважавању костимографских конвенција на сцени, нарочито када узмемо у обзир да женска нагост ни на шекспировској позорници, ни у визуелној имагинацији која је пратила читање текста није могла бити искомуницирана. Тако је, у ширем смислу, очекивани резултат такође и афирмација студија моде у корпусу националне хуманистике и уже, шекспирологије и науке о књижевности на примеру приступа књижевном канону са становишта историје и теорије моде. |
| 5.4. Могућност примене очекиваних резултата:  Пратећи процес развитка студија моде, савремених тенденција у науци о књижевности и настави књижевности, савремених музеолошких пракси и костимографску продукцију историјских драма (period drama), могућност примене очекиваних резултата је вишеструка.  Примењујући очекиване резултате на саму науку о књижевности, можемо да афирмишемо јасне и прецизне оквире историје и теорије моде као методолошких алата у историји и теорији књижевности, узимајући у обзир да су настанак и развитак студија моде умногоме зависили од проучавања енглеске књижевности. На плану методике наставе књижевности и уметности, и уже, Шекспирових великих трагедија, примена очекиваних резултата могућа је као савремени приступ Шекспиру који ученике и студенте кроз однос књижевности и моде истовремено приближава модном дизајну, костимографији, позоришној, филмској и ликовној уметности.  Резултате истраживања, као и само истраживање, могуће је применити и у промоцији српске шекспирологије и домаћих студија моде у међународној академској средини, што смо учешћем на конференцијaма Комитета за костим Међународног савета музеја и Америчког костимолошког друштва, те гостујућим предавањима на Универзитету у Загребу и Универзитету у Масачусету и показали. У растућем броју литературе везане за Шекспира и моду и костим настале управо из докторских дисертација (нпр. поменута Лублинова књига; Ella Hawkins, *Shakespeare in Elizabethan Costume*, 2022), примена очекиваних резултата могућа је и кроз публиковање самог истраживања, у деловима, или у целости.  Са становишта музеологије моде у књижевности (нпр. изложбе посвећене моди и одевању у животима и делима Џејн Остин, Луиса Керола, Марсела Пруста, Емили Дикинсон) и музеологије Шекспировог опуса (нпр. *Shakespeare Staging the World*, The British Museum, 2012; *Designing Shakespeare through the Ages*, McNay Art Museum, 2025) резултате истраживања је могуће применити и контекстуализовати и у оквиру музејских садржаја, програма и изложби у земљи и иностранству.  Напослетку, резултате истраживања могуће је применити и као смернице и изворе у будућим костимизацијама Шекспирових драмских јунакиња великих трагедија у позоришту и филму у оним адаптацијама и продукцијама које теже рекреирању историјски аутентичних облика моде и одевања светова у *Краљу Лиру*, *Магбету*, *Хамлету* и *Отелу*. |
| 1. Програми истраживања (фазе) и оријентациони садржај докторске дисертације са кратким описом поглавља:   Фазе истраживања:  1. Формулисање теме и дефинисање предмета и циља истраживања са ментором дисертације;  2. Прикупљање релевантне библиографске грађе;  3. Фокусирано читање великих трагедија у контексту историје моде;  4. Прикупљање додатне библиографске грађе у Хилијер библиотеци за историју уметности и Јостен библиотеци за извођачке уметности Смит колеџа у Масачусетсу и читање великих трагедија из Првог фолија у Центру Артура Кинија за интердицплинарне студије ренесансе Универзитета у Масачусетсу;  5. Идентификовање визуелних и материјалних извора и теренско и практично истраживање на прикупљању релевантне музејске и историјско-уметничке грађе у музејима и библиотекама у САД и Западној Европи;  6. Контекстуализовање грађе у истраживање и писање дисертације;  7. Ревизија и финализација докторске дисертације са ментором дисертације;  8. Одбрана докторске дисертације.  Садржај дисертације:   * + 1. **Шекспирологија и студије моде: Семиотичка, иконолошка и културно-материјална читања Шекспира:** Уводно поглавље поставиће теоријско-методолошки оквир истраживања, фокусирајући се на проблем и примену студија моде у науци о књижевности. Полазећи од тврдњи Липовецког да је мода сматрана мање вредном области лишеном појмовног приступа и објективног проучавања, упознавање са проблемом пружиће увид у формирање студија моде као научне дисциплине у академском систему 20. и 21. века, уз осврт на кључна теоријска разматрања моде као културног текста у оквиру науке о књижевности, и уже светске и српске шекспирологије. Као основни теоријски појмови у истраживању уводе се термини визуелни Шекспир (Гордић Петковић), језик моде, стварни, сликовни и написани одевни предмет (Barthes) и написано одевено тело и свеукупни одевни оквир (Kuhn & Carlson).     2. **Интертекстуалност одевања и моде драмских јунакиња великих трагедија:** Ситуирање драмских јунакиња великих трагедија и њихових репрезентација у контекст историје моде – анахронијски и дијахронијски – као написаног одевног предмета и написаног одевеног тела. Сагледавање драмских јунакиња у контексту визуелне и материјалне културе одевања раног новог века у Енглеској као текстуалности према теорији Сузан Фрај, асоцијатијавне реторичке праксе испољавања сопства кроз одевање и моду на релацији текстил – текст. Успостављање и реконструкција одевних оквира и историјских модних етнографских локалитета према Мерилин Френч у *Краљу Лиру* (одевање Келта у предхришћанској Британији), *Магбету* (одевање високог средњег века у Шкотској), *Хамлету* (одевање касног средњег и раног новог века у Данској), и *Отелу* (мода раног новог века и ренесансе у Венецији) кроз које драмске јунакиње постају текст историје моде од праисторије до новог века.     3. **Историјски и језички аспекти одевања драмских јунакиња у *Краљу Лиру*:** Осврт на досадашња тумачења слика, симбола и мотива одевања у трагедији. Разоквиривање Корделије, Гонериле и Регане из неодређености старих времена и успостављање аутентичне модне иконографије у односу на накит, текстил и одећу Келта у Британији у бронзаном и гвозденом добу кроз консултовање археолошких, текстуалних и визуелних извора (праисторијски накит, реконструкције одевања, хронике, сликарство). Врши се контекстуализација историје моде којом се Корделија, Гонерила и Регана конструишу у одевном оквиру и језику моде драме.     4. **Модно (само)обликовање и криза представљања Леди Магбет:** Кроз идентификовање визуелних и текстуалних извора (прикази средњовековног одевања, путописне књиге костима, записи о шкотској ношњи, сликарство), указује се на проблем модног обликовања, костимизације и визуелизације Леди Магбет у позоришној и ликовној уметности. На основу извора утврђује се аутентична историјско-модна иконографија Леди Магбет у тексту трагедије, те тумачи семиотичко конструисање драмске јунакиње као одевног овкира и језика моде трагедије.     5. **Офелија, Гертруда и иконографија моде:** **Нове границе представљања у *Хамлету*:** Упућивање на проблем симболичког редуковања Офелије и Гертруде на предмете материјалне културе одевања (бела хаљина, Хамлетова црнина, огледало) као парадокса језика моде трагедије у односу на репрезентације у позоришној и ликовној уметности. Кроз тезе историчарке уметности Гризелде Полок о диференцијацији канона, предлаже се ново читање Офелије и Гертруде којим се драмске јунакиње не тумаче као модни негатив Хамлета, већ их модно опредмећујемо у трагедији и култури. Анализом директних историјско-модних референци у тексту драме и визуелних и археолошких извора (елизабетински портрети, очувани одевни предмети средњовековне Скандинавије) постављају се нове границе представљања Офелије и Гертруде уважавајући све три Бартове структуре моде.     6. **Драмске јунакиње у *Отелу* као парадигма модерне моде:** Полазећи од тумачења Венеције као прве модне престонице са индустријским и идентитетским модним системом на Западу, драмским јунакињама у *Отелу* приступа се као ренесансним сопствима чија се слојевитост обликује кроз моду. Представљају се карактеристике ренесансне моде у Венецији као првобитног облика модерне моде, док се, на основу утврђеног модела којим се Офелија и Гертруда ослобађају беле хаљине и Хамлетове црнине, Дездемона (и Емилија и Бјанка) ослобађају Отелове марамице. Семиотичком и иконографском анализом језика моде у драми у односу на визуелне изворе (књигa модерних костима Чезара Вечелија, италијанско ренесансно сликарство), драмске јунакиње се индивидуализују као иницијални облици модерне модности.     7. **Студија случаја:** **Медијске транспозиције драмских јунакиња великих трагедија у високој моди 20. и 21. века:** Након утврђивања историјски аутентичне модне иконографије драмских јунакиња, студија случаја настоји да покаже како медиј нимало консултован у шекспирологији – висока мода – служи као валидан алат у (ре)конструкцији одевања и моде Шекспирових драмских јунакиња. Враћајући се на концепт визуелног Шекспира Гордић Петковић, те на тезе Оскара Вајлда који је, проучавајући шекспировски костим увео концепт историјске веродостојности одеће, показаћемо како су креатори и креаторке високе моде 20. и 21. века на основу књижевног предлошка и историјско-уметничких извора семиотички и иконографски исписивали нови написани, сликовни и стварни одевни предмет у савременој материјалној и визуелној култури.     8. **Закључак: Свет великих трагедија као модна писта:** Осврћући се на претходна поглавља, закључна разматрања нагласиће поетске и естетске квалитете језика моде у великим трагедијама као елемента не само визуелне и материјалне културе, већ и књижевне поетике и естетике књижевности. Поставиће се теза о историји моде као интертексту и метатексту великих трагедија и (модног) обликовања драмских јунакиња која свет великих трагедија конструише не само као позорницу, већ и као модну писту. Расправљајући питање да ли је могуће разумети велики трагедија и њихове драмске јунакиње без макар основног уважавања иконографије и семиотике моде и одевања у њима, закључним разматрањима отвара се простор новог читања Шекспира и афирмише уважавање академске различитости. |
| 1. Методе које ће бити примењене: упоредни, културолошки, иконографски и иконолошки метод. |
| 1. Начин избора, величина и конструкција узорка: |
| 1. Место експерименталног истраживања: |
| 1. Литература и друга грађа која ће се користити (од 10 до 25 библиографских јединица):   Barthes, R. (2010). *The Fashion System*. London: Vintage.  Breward, C. (2003). *Fashion*. Oxford: Oxford University Press.  Callaghan, D. (1989). *Woman and Gender in Renaissance Tragedy : A Study of King Lear, Othello, The Duchess of Malfi and The White Devil*. Atlantic Highlands: Humanities Press International.  Downing, S. J. (2017). *Fashion in the Time of William Shakespeare*. Oxford: Shire.  Frye, S. (2010). *Pens and Needles: Women’s Textualities in Early Modern England*. Philadelphia: University of Pennsylvania Press.  Gordić Petković, V. (2007). Od vizuelnog do virtuelnog: medijske transpozicije Šekspira. *Nasleđe: časopis za književnost, umetnost i kulturu*, 4(8), 33–38.  Gordić Petković, V. (2012). Telo i rod u Šekspirovom dramskom opusu. *Zbornik Matice srpske za književnost i jezik*, 60(1), 47–56.  Grinblat, S. (2011). *Samooblikovanje u renesansi: Od Mora do Šekspira*. Beograd: Clio.  Jones, A.–Stalybrass, P. (2000). *Renaissance Clothing and the Materials of Memory*. Cambridge: Cambridge University Press.  Kaiser, S. (2012). *Fashion and Cultural Studies*. London, New York: Berg.  Kocareva Ranisavljev, M. (2010). *Moda i odevanje: Psihosociološki aspekti odevanja*. Beograd: Službeni glasnik.  Kuhn, C.–Carlson, C. (eds.) (2007). *Styling Texts: Dress and Fashion in Literature*. Amherst: Cambria Press.  Lipovecki, Ž. (1992). *Carstvo prolaznog: Moda i njena sudbina u modernim društvima*. Sremski Karlovci: Izdavačka knjižarnica Zorana Stojanovića.  Lublin, R. (2011). *Costuming the Shakespearean Stage: Visual Codes of Representation in Early Modern Theatre and Culture*. Farnham: Ashgate.  Lurie, A. (1992). *The Language of Clothes*. London: Bloomsbury,  Misailović, M. (1990). *Dramaturgija kostimografije*. Novi Sad: Sterijino Pozorje – Dnevnik.  Owens, N.–Harris, A. (1990). Doth Apparel the Symbol Make? A Semiotic Investigation of Symbolic References to Dress in Selected Plays of William Shakespeare. *The American Journal of Semiotics*, 7(4), 109–130.  Richardson, C. (2011). *Shakespeare & Material Culture*. Oxford: Oxford University Press.  Šekspir, V. (1966). *Kralj Lir*. Beograd: Kultura.  Šekspir, V. (1966). *Hamlet*. Beograd: Kultura.  Šekspir, V. (2003). *Magbet*. Beograd: Zavod za udžbenike i nastavna sredstva.  Šekspir, V. (1989). *Drame (Romeo i Đulijeta, Hamlet, Otelo)*. Sarajevo: Svjetlost.  Žarić, S. (2022a). Funkcionalnost mode i scenskog kostima u konstruisanju ženskih likova u *Hamletu* Vilijama Šekspira. U: Gordić Petković, V.–Paunović, Z. (ured.) (2022). *Žanrovska ukrštanja srpske i anglofone književnosti 3: Prevodna recepcija i književnoteorijska interpretacija*. Novi Sad: Matica srpska, Arhiv Vojvodine, 51–67.  Žarić, S. (2022b). Fashioning the Individual and Society in William Shakespeare’s *The Tragedy of Macbeth* and its Film Costume and Fashion Representations. In: Crnjanski, N. (ed.) (2022). *Collection of Papers of the Academy of Arts: Art, Individual & Society*. Novi Sad: Academy of Arts, 86–98. |
| ПОТПИС КАНДИДАТА: |

**НАПОМЕНА**:

**Поред пријаве теме докторске дисертације, кандидат прилаже:**

1. Биографију са тежиштем на ток образовања и усавршавања;

2. Библиографију научних и стручних радова као и саме радове;

3. Личне податке за службену евиденцију Образац бр. 2;

4. Сагласност ментора Образац бр. 3;

5. Оверену фотокопију дипломе о стеченом академском звању магистра наука (за кандидате који пријављују израду докторске дисертације на основу претходно стеченог академског назива магистар наука).

6. Потврду факултета о положеним испитима и испуњеним другим обавезама и научним истраживањима уколико су студијским програмом докторских студија утврђена као услов за пријаву докторске дисертације.

*Уколико се докторска дисертација пријављује на језику националне мањине или страном језику, образац се попуњава двојезично (и на српском језику) у складу са Правилима докторских студија Универзитета у Новом Саду.*