Стефан Жарић (1991) дипломирао је компаративну књижевност на Филозофском факултету у Новом Саду, а мастерирао историју уметности на Филозофском факултету у Београду. Тренутно је докторанд на Одсеку за англистику Филозофског факултета Универзитета у Новом Саду, где под менторством проф. др Владиславе Гордић Петковић проучава историју моде у Шекспировим великим трагедијама. Из области историје и музеологије моде усавршавао се у САД (Универзитет у Минесоти, Универзитет у Масачусетсу), Јапану, Естонији (Тартуовска школа семиотике) и УК као стипендиста Владе САД, Европске Комисије, Комитета за костим Међународног савета музеја, Асоцијације историчара моде и Амбасаде Јапана. Аутор је неколико студија из историје, теорије и музеологије моде, укључујући и оне о Шекспиру и моди, књиге о модним илустрацијама Милене Павловић Барили, те кустос прве изложбе високе моде у земљи и региону, изложбе Жан Пол Готјеа у Музеју савремене уметности у Београду. За мастер рад *Модна илустрација Милене Павловић Барили* награђен је наградом Спомен-збирке Павла Бељанског за најбољи мастер рад из историје уметности, а за докторско истраживање *Иконографија и семиотика одевања и моде драмских јунакиња у великим трагедијама Вилијама Шекспира* Фулбрајтовом стипендијом у Центру Артура Кинија за интердисциплинарне студије ренесансе Универзитета у Масачусетсу. Ангажован је као члан управног одбора Комитета за костим Међународног савета музеја, те као сарадник на рубрици из историје моде у модном часопису *ELLE*.